इस्लाम को जहरीला बताने से मुकरे ली  
सिंगापुर में विकीलिक्स खुलासे के बाद हुए हंगामे के बीच इस बहुजातीय देश के बड़बोले पूर्व नेता ली कुआन यू ने इन खबरों का खंडन किया है कि उन्होंने इस्लाम को जहरीला धर्म कहा था।
सिंगापुर में विकीलिक्स खुलासे के बाद हुए हंगामे के बीच इस बहुजातीय देश के बड़बोले पूर्व नेता ली कुआन यू ने इन खबरों का खंडन किया है कि उन्होंने इस्लाम को जहरीला धर्म कहा था। पिछले सप्ताह सिंगापुर स्थित अमेरिकी दूतावास से सैकड़ों केबल का खुलासा गोपनीयता विरोधी बेवसाइट विकीलिक्स ने किया, जिसमें बताया गया है कि 2005 में ली ने तत्कालीन सीनेटर हिलेरी क्लिंटन के साथ एक बैठक के दौरान इस्लाम को जहरीला धर्म कहा था।  सिंगापुर के संस्थापक प्रधानमंत्री और वरिष्ठ राजनेता 87 वर्षीय ली ने कल एक बयान जारी कर कहा, यह झूठ है। ली ने कहा कि मैने विदेश मंत्रालय का रिकॉर्डेड नोट देखा है। और उसमें कहीं भी यह नहीं लिखा है कि मैने इस्लाम को जहरीला कहा या मैंने इस तरह की कोई बात कही, जिससे ऐसा आभास होता हो।  उन्होंने कहा मैंने अतिवादी आतंकवादियों जैसे :दक्षिण पूर्वी एशिया के: जेमाह इस्लामिया संगठन और जिहादी संगठन के बारे में बात की थी, जो जबर्दस्ती मत परिवर्तन करते हैं और जो उनकी बात नहीं मानते उनके साथ बुरा बर्ताव करते हैं। उस समय सिंगापुर के राजदूत फ्रंैक लेविन द्वारा भेजे गए इस केबल के अनुसार बैठक में अमेरिका के एक अन्य सांसद ने ली से पूछा था कि आतंकवादी अन्तरराष्ट्रीय तौर पर कितने संगठित हैं। इसके जवाब में ली ने कहा कि कट्टरपंथी इस्लाम एक ताकतवर शक्ति है, जो आतंकवादी संगठनों के लिए लोगों को भर्ती करने में सक्षम है।